ธุรกิจขายตรง & ภาษี
บริษัทหรือห้างหุ้นส่วนนิติบุคคลที่ประกอบธุรกิจขายตรงมีเป็นจำนวนมาก ส่วนใหญ่ขายสินค้า แต่ละบริษัทมีตัวแทนขายตรงที่ประกอบการในรูปของบริษัท ฯลฯ และบุคคลธรรมดา โดยเฉพาะตัวแทนขายตรงที่เป็นบุคคลธรรมดานั้นมีเป็นจำนวนมาก
4 ธ.ค. 2558

บริษัทหรือห้างหุ้นส่วนนิติบุคคลที่ประกอบธุรกิจขายตรงมีเป็นจำนวนมาก ส่วนใหญ่ขายสินค้า แต่ละบริษัทมีตัวแทนขายตรงที่ประกอบการในรูปของบริษัท ฯลฯ และบุคคลธรรมดา โดยเฉพาะตัวแทนขายตรงที่เป็นบุคคลธรรมดานั้นมีเป็นจำนวนมาก
บริษัทหรือห้างหุ้นส่วนนิติบุคคลที่ประกอบการธุรกิจขายตรงที่ได้จ่ายเงินค่านายหน้า ส่วนลด ผลประโยชน์ตอบแทน ซึ่งเป็นเงินได้พึงประเมินตามมาตรา 40 (2) แห่งประมวลรัษฎากร ให้แก่ตัวแทนขายตรงในปีหนึ่งๆ คิดเป็นจำนวนเงินมิใช่น้อย เมื่อมีการจ่ายเงินค่านายหน้า ส่วนลด ผลประโยชน์ตอบแทน บริษัท ฯลฯ ที่ประกอบการธุรกิจขายตรงมีหน้าที่หักภาษีเงินได้ ณ ที่จ่าย ส่วนตัวแทนขายตรงที่ได้รับเงินได้ฯ มีภาษีตามประมวลรัษฎากรมาเกี่ยวข้อง สรุปได้ ดังนี้
ภาษีเงินได้หัก ณ ที่จ่าย
- บริษัท ฯลฯ ที่ประกอบการธุรกิจขายตรงจ่ายเงินค่านายหน้า ส่วนลด ผลประโยชน์ตอบแทนให้แก่ตัวแทนขายตรงที่เป็นบริษัท หรือห้างหุ้นส่วนนิติบุคคลที่ประกอบการในประเทศไทย ต้องหักภาษีเงินได้ ณ ที่จ่าย อัตราร้อยละ 3 ของเงินได้ที่จ่าย
- บริษัท ฯลฯ ที่ประกอบการธุรกิจขายตรงจ่ายเงินค่านายหน้า ส่วนลด ผลประโยชน์ตอบแทนให้แก่ตัวแทนขายตรงที่เป็นบุคคลธรรมดาที่อยู่ในประเทศไทย ต้องคำนวณภาษีเงินได้หัก ณ ที่จ่ายเช่นเดียวกับการจ่ายเงินเดือน โดยให้นำเงินได้ที่จ่าย หักออกด้วยค่าใช้จ่ายและค่าลดหย่อน เหลือเท่าใดจึงเป็นจำนวนเงินได้สุทธิ แล้วจึงนำเงินได้สุทธิไปคำนวณภาษีตามบัญชีอัตราภาษีเงินได้บุคคลธรรมดา กรณีที่ได้จ่ายเงินให้แก่ตัวแทนขายตรงมากกว่า 1 ครั้ง ในปีภาษีเดียวกัน ให้นำเงินได้ที่ได้จ่ายทุกครั้งมารวมคำนวณเพื่อเสียภาษีตามวิธีที่กล่าวมาข้างต้น โดยสามารถนำภาษีที่ถูกหัก ณ ที่จ่ายทุกครั้งที่จ่ายเงินได้ก่อนหน้านั้นมาหักออกจากภาษีต้องชำระในการจ่ายเงินครั้งล่าสุด ส่วนต่างที่ได้จะเป็นภาษีที่ต้องหัก ณ ที่จ่ายในการจ่ายเงินครั้งล่าสุด
ภาษีเงินได้
- ภาษีเงินได้นิติบุคคล ตัวแทนขายตรงที่เป็นบริษัทหรือห้างหุ้นส่วนนิติบุคคลที่ประกอบการในประเทศไทย ต้องนำเงินค่านายหน้า ส่วนลด ผลประโยชน์ตอบแทนที่ได้รับมารวมเป็นรายได้คำนวณหาจำนวนกำไรสุทธิเพื่อเสียภาษีเงินได้นิติบุคคล
- ภาษีเงินได้บุคคลธรรมดา ตัวแทนขายตรงที่เป็นบุคคลธรรมดาที่อยู่ในประเทศไทย ต้องนำเงินค่านายหน้า ส่วนลด ผลประโยชน์ตอบแทนที่ได้รับมารวมเป็นเงินได้พึงประเมิน เพื่อคำนวณภาษีเงินได้บุคคลธรรมดา ยื่นแบบเสียภาษีเงินได้บุคคลธรรมดาประจำปีภาษีภายในเดือน มี.ค.ของปีถัดไปด้วยแบบ ภ.ง.ด. 90 สามารถนำภาษีที่ถูกหัก ณ ที่จ่ายมาหักออกจากภาษีต้องชำระได้
ภาษีมูลค่าเพิ่ม
ตัวแทนขายตรงที่เป็นบุคคลธรรมดาและบริษัทหรือห้างหุ้นส่วนนิติบุคคลที่ประกอบการในประเทศไทย หากมีรายรับจากเงินค่านายหน้า ส่วนลด ผลประโยชน์ตอบแทน เกินกว่า 1.8 ล้านบาทต่อปีภาษี/ต่อรอบระยะเวลาบัญชี ต้องจดทะเบียนภาษีมูลค่าเพิ่ม หรือมีรายรับไม่เกิน 1.8 ล้านบาท และมีความประสงค์ขอจดทะเบียนภาษีมูลค่าเพิ่ม ก็สามารถขอจดทะเบียนภาษีมูลค่าเพิ่มได้
บริษัทหรือห้างหุ้นส่วนนิติบุคคลที่ประกอบธุรกิจขายตรงและตัวแทนขายตรงมีหน้าที่เสียภาษีอากรตามที่กล่าวมาข้างต้น หากปฏิบัติหรือเสียภาษีไม่ถูกต้อง เมื่อถูกตรวจพบ เสียเวลาและค่าใช้จ่าย อาจเสียเบี้ยปรับและเงินเพิ่มอีกด้วย สวัสดีครับ